Läheisyydenkipeän delfiinin on väitetty hierovan itseään ihmisiin ja veneisiin.

Landevennecissa asetettiin uimakielto, kun delfiinin kerrottiin tehneen turhan läheistä tuttavuutta uimareiden kanssa. Kuvaa eläimestä ei ole toistaiseksi julkaistu.­

Luoteis-Ranskassa sijaitsevassa Landévennecin rannikkokylässä Bretagnessa väitetään liikkuneen seksuaalisesti aktiivisen delfiinin, joka olisi lähennellyt uimareita, kertoo CNN.

CNN:n mukaan delfiinin temput ovat äityneet hiljattain niin pahoiksi, että paikallinen pormestari päätyi viikonloppuna asettamaan kunnallisen järjestyssäännön, joka kielsi rannalla uimisen.

Uimisesta voi saada jopa 39 euron sakot.

Bretagnen rannikolla asustavasta vesinisäkkäästä on kehkeytynyt paikallinen julkkis, jolle paikalliset ovat antaneet lempinimen Zafar.

Asetus on herättänyt sekä puolustusta että vastustusta. Jotkut pitävät uintikieltoa liioitteluna. Vastustajat vetoavat siihen, että muiden merieläinten, kuten meduusojen kohdalla, vastaavaa asetusta ei ole.

Landevennecin rantaa.­

Aggressiivinen paritteluaikaan

Delfiinit ovat tunnettuja lempeästä käyttäytymisestään, mutta silloin kun ne etsivät parittelukumppania niistä voi tulla aggressiivisia.

Samy Hassani Finistèren paikallisesta merentutkimuskeskuksesta puolustaa asetusta.

Hän huomauttaa, että delfiinit, monien muiden nisäkkäiden tavoin, liikkuvat yleensä ryhmässä.

– Jos siitä tulee yksinäinen, se alkaa etsiä kontaktia hieromalla itseään veneisiin tai ihmisiin ja voi aiheuttaa vahinkoa.

Maanantaina Ranskan viranomaiset tiedottivat, että delfiini olisi siirtynyt etelään päin ja uiminen rannalla on jälleen turvallista.

Aika näyttää, löytääkö Zafar kumppanin vai palaako se rannikolle tekemään väitettyä läheistä tuttavuutta uimareiden kanssa.